1 Corintios 16
I mer chi quiqui molo, tobal pan que i cachalal
1Wo'or quin bij chiwe che i mer chi ca molic, tobal pan que i kachalal chila pa Jerusalen: chi 'ana yix pacha in bim chique i kachalal pa tak tzobajil pa jyub Galácia. 2Pa tak domíngo, yix chi jujunal, ni'pa i ch'acom pa seman, chi jacha ni'pa i quiwaj qui ya'o, y chi c'olo. We queje qui 'an ile, are quin uponic, 'is yij chic 'uri iwumal, n-c'a te ta quix oc chu 'anic are quin uponic. 3Che i cha yix pachin que 'e chu ya'ic i mer chique i kachalal c'a pa Jerusalen. Are quin upon iwu', que in tak bic, xak quin tz'ibaj bi jun wuj chi quiqui c'am bi cu'. 4We ca majawic chi yin quin 'ec, xak que 'e ique wu'.
Xu ya pan rason chique chi cupon cu'
5Que in solij ni jutak tzobajil kachalal pa jyub Macedónia, te'uri quin upon iwu' yix, are in ic'awnak chic chila. 6We xin uponic, cwaj quin najtin jubi' iwu', colo c'a quic'aw ni 'alaj. Te'uri, mokxa qui ya jubi' u cowil in c'ux are quin maj tan chic in be. 7N-quin ic'aw ta iwu' wo'or, man n-cwaj ti yin we to' quix 'e wila; cwaj quin q'uiji q'uial 'ij iwu', we cu ya i Kajwal chwe. 8Xui-ri, quin q'uiji na waral pa Efeso, c'a quic'aw ni nima'ij Pentecostes+ , 9man ca tijin relic 'utz in chac waral, tupu je q'ui cacaj quiqui 'atij u tzij i Dios.
10Are cupon i a-Timotéo iwu', 'utz u c'ulaxic chi 'ana man n-ca q'uix ta chixol; cha c'un chi c'ux chi ire xak ca chacun che u chac i Kajwal pacha quin 'an yin. 11Rumal-i, mi jun chiwe mu xutuj, man 'utz ca quicot u c'ux are ca c'un tan chic wu'. Are cu maj chali u be, chi to che wach i rajwaxic che; cwoy'ej ni u c'unic junam cu' i juban kachalal.
12Xak i kachalal ma Apólos, lic in tz'onom che chi que rachi'ilaj bi i juban kachalal are que 'e iwu', péro ire n-xraj ta tan 'enam wo'or; co'on panok, te'uri cupon iwu'.
I ma Páblo xutzin chu tz'ibaxic u wuj chique
13Chix c'asc'at na pi c'ux, lic chi jicba iwib chuwach i Dios, chi cowij i c'ux chupam u chac i Kajwal, co chix tac'alok. 14Ni'pa i qui 'ano, chi 'ana rumal i c'axnabal i c'ux.
15Wachalal, iweta'am yix, chila pa jyub Acáya, are i nabe kachalal qui jachom quib che i Crísto, je are i ma Estéfanas ru' i rixokil ralc'wal. Ique lic qui yom qui c'ux chi qui to'ic i je re i Crísto. 16Ni'pa i je pacha ique, lic quin tz'onoj chiwe, chix cojon che wach tak i quiqui bij chiwe. Xak chix cojon chique conojel ni'pa i qui yom qui c'ux che u chac i Kajwal xak che i qui to'ic i kachalal. 17Lic quin quicotic, man xin qui solij i ma Estéfanas, xak i ma Fortunáto, xak i ma Acáico. Ique lic xin qui to, xqui 'an pacha i q'uexel yix. 18Lic xqui ya u cowil in c'ux, xak jun ru' pacha qui 'anom chiwe yix. Lic ca majawic we conojel i kachalal quiqui tioxij na chique.
19I kachalal pa tak tzobajil pa jyub Asia, quiqui ya pan rutzil i wach yix. Xak i ma Aquíla ru' i rixokil chi ati Priscíla, xak conojel i kachalal chi quiqui mol quib pa cachoch ique, conojel quiqui ya pan rutzil i wach rumal i Kajwal. 20Xak conojel i kachalal waral quiqui ya pan rutzil i wach. Chuwach i Dios, chi tz'ubaj iwib chiwach+ .
21Yin in a-Páblo, quin tak bi rutzil i wach; y ru' in 'ab yin mísmo xin tz'ibaj bi ile chiwe.
22We 'o jun, n-c'ax ta cu na i Kajwal, ¡cha c'okox na! ¡Kajwal, we' chat c'unok!
23I utzil chomal re i Kajwal Jesucrísto 'ol na piwi. 24Chiwe yix iwonojel, quin tak bi i c'axnabal in c'ux rumal i Jesucrísto. Amen (katzij).